Document ID: 32014R0044

KOMISIJOS DELEGUOTASIS REGLAMENTAS (ES) Nr. 44/2014
2013 m. lapkričio 21 d.
kuriuo Europos Parlamento ir Tarybos reglamentas (ES) Nr. 168/2013 papildomas nuostatomis dėl transporto priemonių konstrukcijos ir dviračių ar triračių transporto priemonių bei keturračių tipo patvirtinimo bendrųjų reikalavimų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. sausio 15 d. Europos Parlamento ir Tarybos reglamentą (ES) Nr. 168/2013 dėl dviračių ir triračių transporto priemonių bei keturračių patvirtinimo ir rinkos priežiūros (1), ypač į jo 18 straipsnio 3 dalį, 20 straipsnio 2 dalį, 21 straipsnio 5 dalį, 25 straipsnio 8 dalį, 33 straipsnio 6 dalį, 57 straipsnio 12 dalį ir 65 straipsnį,
kadangi:
(1)
vidaus rinka - tai erdvė be vidaus sienų, kurioje užtikrinamas laisvas prekių, asmenų, paslaugų ir kapitalo judėjimas. Tuo tikslu taikoma visapusė L kategorijos transporto priemonių ir jų sistemų, komponentų bei atskirų techninių mazgų ES tipo patvirtinimo ir griežtesnės rinkos priežiūros sistema, kaip apibrėžta Reglamente (ES) Nr. 168/2013;
(2)
sąvoka „L kategorijos transporto priemonės“ apima labai įvairių tipų dvirates, trirates ir keturrates lengvąsias transporto priemones, pvz., motorinius dviračius, dviračius ir triračius mopedus, dviračius ir triračius motociklus, motociklus su priekabomis ir keturrates transporto priemones (keturračius), tokias kaip kelių keturračiai, sunkieji keturračiai ir kvadramobiliai;
(3)
Tarybos sprendimu 97/836/EB (2) Sąjunga prisijungė prie Jungtinių Tautų Europos ekonomikos komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas);
(4)
gamintojai prašymus suteikti L kategorijos transporto priemonių, jų sistemų, komponentų ar atskirų techninių mazgų tipo patvirtinimą teikia pagal Reglamentą (ES) Nr. 168/2013. Dauguma Sąjungos teisės aktuose nustatytų transporto priemonių dalims taikomų reikalavimų perimta iš atitinkamų JT EEK taisyklių. JT EEK taisyklės nuolat iš dalies keičiamos atsižvelgiant į technologijų pažangą, o susiję Sąjungos reglamentai turi būti reguliariai atitinkamai atnaujinami. Kad būtų išvengta tokio dubliavimo, „CARS 21“ aukšto lygio grupė rekomendavo pakeisti kelias Sąjungos direktyvas JT EEK taisyklėmis, kaip nurodyta I priede, jas įtraukus į Sąjungos teisę ir privalomai taikant;
(5)
galimybė suteikiant ES transporto priemonių tipo patvirtinimą taikyti JT EEK taisykles remiantis Sąjungos teisės aktais, kuriuose numatyta įtraukti tokias JT EEK taisykles, numatyta Reglamente (ES) Nr. 168/2013. Remiantis tuo reglamentu, tipo patvirtinimas pagal privalomai taikomas JT EEK taisykles laikomas ES tipo patvirtinimu pagal tą reglamentą ir jo deleguotuosius bei įgyvendinimo aktus;
(6)
JT EEK taisyklė Nr. 10 dėl elektromagnetinio suderinamumo (EMS) turėtų tapti privaloma, kad transporto priemonės atitiktų tik vieną reikalavimų dėl elektromagnetinio suderinamumo rinkinį, kurį visame pasaulyje pripažįsta 1958 m. susitarimo šalys, ir ja turėtų būti pakeistas 1997 m. birželio 17 d. Europos Parlamento ir Tarybos direktyvos 97/24/EB dėl tam tikrų dviračių ir triračių motorinių transporto priemonių sudėtinių dalių ir charakteristikų (3) 8 skyrius. Siekiant to paties tikslo - abipusio 1958 m. susitarimo šalių pripažinimo, turėtų tapti privaloma ir JT EEK taisyklė Nr. 62 dėl apsaugos nuo neteisėto naudojimo, ir ja turėtų būti pakeista 1993 m. birželio 14 d. Tarybos direktyva 93/33/EEB dėl sergėjimo įtaisų, skirtų užkirsti kelią neteisėtam dviračių arba triračių motorinių transporto priemonių naudojimui (4);
(7)
tai, kad JT EEK taisyklės privalomai taikomos, padeda išvengti ne tik techninių reikalavimų, bet ir sertifikavimo bei administracinių procedūrų dubliavimo. Be to, dėl tarptautiniu mastu suderintais standartais tiesiogiai grindžiamo tipo patvirtinimo galėtų būti lengviau patekti į trečiųjų šalių, ypač pasirašiusiųjų pataisytą 1958 m. susitarimą, rinkas, o dėl to padidėtų Sąjungos pramonės konkurencingumas;
(8)
pagal Reglamento (ES) Nr. 168/2013 nuostatas, L kategorijos transporto priemonių, sistemų, komponentų ir atskirų techninių mazgų, kuriems taikomas šis reglamentas, negalima teikti rinkai, tiekti rinkai arba eksploatuoti, jeigu jie neatitinka šio reglamento reikalavimų;
(9)
dėl funkcinės saugos arba aplinkosauginio veiksmingumo reikalavimų reikalingi tam tikrų tipų L kategorijos transporto priemonių neteisėto keitimo apribojimai. Kad šie apribojimai nekliudytų savininkams prižiūrėti ir eksploatuoti transporto priemones, tokie apribojimai turi būti taikomi tik tokiems atvejams, kai neteisėtai ir žalingai keičiamas transporto priemonės veikimas, teršalų išmetimo, keliamo triukšmo ir funkcinės saugos parametrai. Tokie žalingi neteisėti keitimai yra susiję su abiem aspektais, todėl šiame deleguotajame akte dėl transporto priemonės konstrukcijos turėtų būti nustatyti išsamūs apsaugos nuo neteisėto galios pavaros ir triukšmo mažinimo įrenginių keitimo reikalavimai;
(10)
L6e-A (lengvieji kelių keturračiai, L7e-A (sunkieji kelių keturračiai) ir L7e-B (sunkieji visureigiai keturračiai) pakategorėms priskiriamos transporto priemonės, kurių sunkio centras yra aukštai, palyginti su jų pločiu ir važiuoklės baze. Jų keleivių ir krovinių konfigūracijos yra labai įvairios, ir jie gali būti eksploatuojami ne keliuose. Atsižvelgiant į tai, kaip svarbu, kad transporto priemonė išliktų stabili važiuojant ne keliu ir neapvirstų, reikėtų nustatyti keletą šoninio statinio stabilumo kriterijų ir įtraukti juos į XI priedą dėl masės ir matmenų. Statinio stabilumo rodikliai yra tiek platformos pasvirimo kampas (TTA), tiek šoninio stabilumo koeficientas (Kst). Kst - tai trimatis statinis matavimas, rodantis transporto priemonės stabilumą ant lygaus paviršiaus, o TTA bandymu imituojamas transporto priemonės eksploatavimas ant šlaito ir tiriamas statinis išilginis stabilumas. Šiems statiniams bandymams naudojamų transporto priemonių būsena gali būti nuo veikiančios, bet nepakrautos L6e-A, L7e-A ir L7e-B pakategorių transporto priemonės, iki pakrautos ir nepakrautos transporto priemonės. Be to, transporto priemonės masė ir matmenys turėtų būti tokie, kad būtų užtikrintas minimalus polinkio stabilumas. Atliekant atitinkamą bandymą laikoma, kad visiškai pakrauta transporto priemonė važiuoja tiesiai stačiu šlaitu žemyn arba į viršų;
(11)
transporto priemonių veiksmingam ir efektyviam remontui bei priežiūrai itin svarbi transporto priemonės diagnostikos (OBD) sistema. Naudodama tikslią diagnostikos sistemą remonto įmonė gali greitai nustatyti, kokį mažiausią pakeičiamą vienetą reikia sutaisyti arba pakeisti. Siekiant atsižvelgti į sparčią varymo sistemų valdymo sistemų techninę pažangą 2017 m. reikėtų persvarstyti įtaisų, stebimų dėl elektros grandinės trikčių, sąrašą. Kad valstybės narės, transporto priemonių gamintojai, jų tiekėjai ir remonto pramonė turėtų pakankamai laiko prisitaikyti prieš įsigaliojant OBD sistemos II etapui, 2018 m. sausio 1 d. turėtų būti nustatyta, ar į XII priedo 2 priedėlio sąrašą reikėtų įtraukti papildomus įtaisus ir triktis;
(12)
pagal OBD sistemos I etapą, kuris taps privalomu nuo 2016 m., jeigu transporto priemonė atitinka Reglamentą (ES) Nr. 168/2013 ir jo deleguotuosiuose aktuose nustatytus reikalavimus, gamintojai neturėtų būti įpareigoti keisti degalų pripildymo įrangos ir įrengti elektroninio karbiuratoriaus ar elektroninio degalų įpurškimo. Kad būtų tenkinami OBD sistemos I etapo reikalavimai, turi būti stebimos įėjimo ir išėjimo grandinės, jei degalų tiekimas, uždegimas arba įsiurbiamas oras valdomi elektroniniu būdu, tačiau šie reikalavimai taikomi tik XII priedo 2 priedėlyje išvardytiems elementams. Pavyzdžiui, jei motociklo karbiuratorius yra mechaninis, tačiau uždegimas yra valdomas elektroniniu būdu, turi būti stebimos pirminės uždegimo ritės grandinės. Jeigu mechaniniame karbiuratoriuje įrengtas droselinės sklendės padėties jutiklis, kuris perduoda grandinės signalą PCU/ECU blokui, kad būtų nustatyta variklio apkrova, o šis savo ruožtu būtų naudojamas valdyti uždegimui elektroniniu būdu, turi būti stebima droselinės sklendės padėties jutiklio grandinė. Turi būti stebimos ir kitų jutiklių ir (arba) vykdiklių grandinės, nurodytos XII priedo 3.3.5 ir 3.3.6 punktuose, nors jie ir nėra naudojami tiesiogiai degalų tiekimui, uždegimui ar įsiurbiamam orui valdyti. Toks pavyzdys būtų ratų sukimosi greičio jutiklio grandinės, jeigu transporto priemonės greitis būtų skaičiuojamas PCU/ECU bloke remiantis ratų sukimosi greičiu, o po to būtų naudojamas motociklo aplinkosauginiam veiksmingumui valdyti arba sukamojo momento ribojimo režimui įjungti;
(13)
siekiant pagerinti vidaus rinkos veikimą, visų pirma laisvo prekių judėjimo, įsisteigimo laisvės ir laisvės teikti paslaugas srityse, būtina neribota standartizuoto formato, kuriuo galima naudotis techninei informacijai rasti, prieiga prie transporto priemonių remonto ir priežiūros informacijos ir veiksminga konkurencija transporto priemonių remonto ir priežiūros informacijos paslaugų rinkoje. Didelė dalis tokios informacijos yra susijusi su transporto priemonės diagnostikos (OBD) sistemomis ir jų sąveika su kitomis transporto priemonės sistemomis. Tikslinga nustatyti technines specifikacijas, kurių turėtų būti laikomasi gamintojų svetainėse, ir tikslines priemones, kuriomis būtų užtikrinama tinkama prieiga mažosioms ir vidutinėms įmonėms (MVĮ). Naudojant bendrus standartus, dėl kurių susitarta dalyvaujant suinteresuotiems subjektams, galima palengvinti gamintojų ir paslaugų teikėjų keitimąsi informacija. Taigi tikslinga reikalauti, kad gamintojai naudotųsi OASIS formato techninėmis specifikacijomis ir kad Komisija pareikalautų Europos standartizacijos komiteto (CEN) ar Tarptautinės standartizacijos organizacijos (ISO) toliau plėtoti šį formatą ir padaryti jį standartiniu siekiant atėjus laikui juo pakeisti OASIS formatą;
(14)
tam, kad prieigos prie transporto priemonių remonto ir priežiūros informacijos srityje būtų galima ir toliau taikyti suderintą metodą visose tipo patvirtinimo teisės aktų srityse pagal Reglamento (ES) Nr. 168/2013, kurio nuostatos priimtos remiantis Europos Parlamento ir Tarybos reglamentų (EB) Nr. 595/2009 (5) ir (EB) Nr. 715/2007 (6), XV skyrių, tikslinga perkelti į šį reglamentą nuostatas dėl prieigos prie transporto priemonių remonto ir priežiūros informacijos, išdėstytas Komisijos reglamente (ES) Nr. 582/2011 (7), kuriuo įgyvendinami reglamentai (EB) Nr. 595/2009 ir (EB) Nr. 715/2007, ir pritaikyti jas L kategorijos transporto priemonių sektoriaus ypatumams;
(15)
visų pirma tikslinga nustatyti specialias prieigos prie transporto priemonių remonto ir priežiūros informacijos procedūras, kai tipo patvirtinimas yra pakopinis. Taip pat tikslinga nustatyti specialiuosius reikalavimus ir procedūras, susijusius su prieiga prie transporto priemonių remonto ir priežiūros informacijos tais atvejais, kai atliekami pirkėjui pritaikyti pakeitimai ir kai gaminama mažais kiekiais;
(16)
tam, kad taikant nuostatas dėl prieigos prie transporto priemonių remonto ir priežiūros informacijos transporto priemonių gamintojams, perkeliant tam tikras sistemas iš senų į naujų tipų transporto priemones, nesusidarytų pernelyg didelės trumpalaikės naštos, taip pat tikslinga sudaryti išsamų sąrašą, kuriame būtų pateiktos ribotos nuostatos, leidžiančios nukrypti nuo bendrųjų nuostatų dėl prieigos prie transporto priemonių OBD sistemų bei transporto priemonių remonto ir priežiūros informacijos, išvardytų šiame reglamente;
(17)
nagrinėdama svarbiausias politikos sritis, kurios daro poveikį Europos automobilių pramonei, „CARS 21“ aukšto lygio grupė susitarė priimti keletą rekomendacijų, skirtų pramonės pasauliniam konkurencingumui ir užimtumui stiprinti, toliau skatinant pažangą saugos arba aplinkosauginio veiksmingumo srityje, kaip skelbta 2006 m. Komisijos ataskaitoje „CARS 21. Konkurencingos automobilių pramonės reglamentavimo sistema XXI amžiuje“. Supaprastinimo srityje Aukšto lygio grupė, be kita ko, pasiūlė dvi teisines priemones, kuriomis būtų numatyta galimybė gamintojams patiems atlikti patvirtinimo bandymus, t. y., kad jie taip pat patys galėtų paskirti atlikti techninės tarnybos užduotis (savarankiškas bandymas), ir galimybė vietoj fizinių bandymų naudoti kompiuterinius modeliavimus (virtualūs bandymai). Todėl šiame reglamente turėtų būti nustatytos išsamios virtualių bandymų ir savarankiškų bandymų sąlygos, kaip išdėstyta Reglamento (ES) Nr. 168/2013 32, 64 ir 65 straipsniuose;
(18)
kompiuterizuoti metodai, visų pirma automatizuotas projektavimas, plačiai naudojami viso inžinerinio proceso metu - pradedant konceptualiojo projekto rengimu, komponentų ir įrangos išdėstymu, sąrankų stiprumo ir dinaminės analizės atlikimu ir baigiant gamybos metodų nustatymu. Turima programinė įranga leidžia taikyti virtualių bandymų metodus, grindžiamus tokia metodika, kurios įdiegimą „CARS 21“ aukšto lygio grupė išskyrė kaip gamintojų sąnaudų mažinimo būdą, nes panaikinama prievolė tipo patvirtinimo tikslais gaminti prototipus. Gamintojams, nepageidaujantiems pasinaudoti virtualių bandymų privalumais, turėtų būti leidžiama toliau taikyti turimus fizinių bandymų metodus;
(19)
tipo patvirtinimo bandymus atlieka techninės tarnybos, kurias Komisijai deramai nurodė valstybių narių tipo patvirtinimo institucijos, pagal atitinkamus tarptautinius standartus įvertinusios jų profesionalumą ir kompetenciją. Tuose standartuose numatyti reikalavimai, kuriuos turi atitikti gamintojas ar jo vardu veikiantis subrangovas, kad patvirtinimo institucija jį paskirtų technine tarnyba, kaip apibrėžta Europos Parlamento ir Tarybos direktyvoje 2002/24/EB (8) (Pagrindų direktyva). Tačiau siekiant užkirsti kelią interesų konfliktui turėtų būti apibrėžtos gamintojų pareigos. Taip pat turėtų būti išaiškintos sąlygos, kuriomis gamintojas gali pavesti atlikti bandymus subrangovui;
(20)
viena pagrindinių ES tipo patvirtinimo sistemos ypatybių - patvirtinimo instituciją ir jos paskirtas technines tarnybas turėtų sieti didelis abipusis pasitikėjimas. Todėl techninėms tarnyboms ir patvirtinimo institucijai keičiantis dokumentais turi būti užtikrintas skaidrumas ir aiškumas;
(21)
virtualių bandymų metodas turėtų užtikrinti tokį patį pasikliovimo lygį kaip ir fizinių bandymų rezultatai. Todėl tikslinga nustatyti atitinkamas sąlygas, užtikrinančias, kad gamintojas, pats atlikdamas techninės tarnybos užduotis, arba gamintojo ar techninės tarnybos vardu veikiantis subrangovas galėtų deramai patvirtinti taikytus matematinius modelius;
(22)
svarbi ES tipo patvirtinimo proceso dalis - transporto priemonių, komponentų ar atskirų techninių mazgų atitikties patikra viso gamybos proceso metu. Ši atitikties patikra atliekama fiziškai bandant iš gamybos linijos paimtas transporto priemones, komponentus ar atskirus techninius mazgus. Gamybos atitikčiai tikrinti neturėtų būti leidžiama taikyti virtualių metodų, net jei jie buvo taikyti tipo patvirtinimo tikslais;
(23)
šis reglamentas turėtų būti taikomas nuo Reglamento (ES) Nr. 168/2013 taikymo datos,
PRIĖMĖ ŠĮ REGLAMENTĄ:
I SKYRIUS
DALYKAS IR APIBRĖŽTYS
1 straipsnis
Dalykas
1. Šiame reglamente nustatomi išsamūs transporto priemonės konstrukcijos techniniai reikalavimai ir bandymų metodika, taip pat bendrieji L kategorijos transporto priemonių ir tokioms transporto priemonėms skirtų sistemų, komponentų bei atskirų techninių mazgų patvirtinimo pagal Reglamentą (ES) Nr. 168/2013 reikalavimai, taip pat pateikiamas JT EEK taisyklių ir jų pakeitimų sąrašas.
2. Jame taip pat nustatomi techninių tarnybų veiklos standartai ir jų vertinimo tvarka.
2 straipsnis
Apibrėžtys
Vartojamos Reglamente (ES) Nr. 168/2013 pateiktos apibrėžtys. Kitų vartojamų terminų apibrėžtys:
1) priemonės nuo neteisėto keitimo- techninių reikalavimų ir specifikacijų, kurių paskirtis - kuo geriau apsaugoti transporto priemonės galios pavarą nuo neteisėtų pakeitimų, dėl kurių gali būti pažeista funkcinė sauga (ypač padidinus transporto priemonės galią), padaryta žala aplinkai ir kurių neleidžiama daryti pagal II priedą, rinkinys;
2) įleidimo vamzdynas- įleidimo kanalo ir įsiurbimo vamzdžio derinys;
3) įleidimo kanalas- oro įsiurbimo kanalas cilindre, cilindro galvutėje ir karteryje;
4) įsiurbimo vamzdis- dalis, prijungta prie karbiuratoriaus arba oro valdymo sistemos ir cilindro, cilindro galvutės ar karterio;
5) įleidimo sistema- įleidimo kanalo ir įsiurbimo vamzdžio derinys;
6) dujų išmetimo sistema- išmetimo vamzdžio, plėtimosi bakelio, išmetamųjų dujų triukšmo slopintuvo ir taršos kontrolės įtaiso (-ų) derinys;
7) specialūs įrankiai- įrankiai, naudojami kartu su apsaugos nuo neteisėto keitimo įtaisais, kuriais gali naudotis tik tie platintojai, kuriems transporto priemonės gamintojas suteikė leidimą, ir kurie nėra viešai prieinami;
8) uždegimo sistemos kibirkšties perdavimas- priverstinio uždegimo variklio uždegimo sistemoje susidariusios kibirkšties, naudojamos degiajam mišiniui uždegti, savybės, pvz., laikas, lygis ir padėtis;
9) degalų tiekimo sistema- komponentų rinkinys, sudarytas iš degalų talpyklos, degiojo mišinio maišymo arba įpurškimo įtaiso (-ų) ir kitų tarp jų esančių įtaisų;
10) gamybos atitiktis- užtikrinimas, kad visos produktų serijos yra pagamintos laikantis tipo patvirtinime nurodytų specifikacijų, eksploatavimo ir ženklinimo reikalavimų;
11) kokybės valdymo sistema- tarpusavyje susiję arba tarpusavyje sąveikaujantys elementai, kuriais organizacijos naudojasi valdydamos kokybės politiką ir kontroliuodamos, kaip ji įgyvendinama ir kokių kokybės tikslų pasiekta;
12) auditas- sistemingas, dokumentais grindžiamas procesas, kurio metu renkami įrodymai, siekiant objektyviai, nešališkai ir savarankiškai įvertinti, kaip taikomi audito kriterijai;
13) taisomieji veiksmai- problemų sprendimo proceso priemonės kokybės valdymo procese, kuriomis siekiama pašalinti neatitikties priežastis arba nepageidaujamą padėtį ir užkirsti kelią jų pasikartojimui;
14) sertifikavimas- nacionalinės akreditacijos įstaigos patvirtinimas, kad organizacija atitinka reikalavimus, apibrėžtus darniuosiuose standartuose, ir, jei taikoma, kitus papildomus reikalavimus, įskaitant pagal atitinkamų sektorių schemas taikomus reikalavimus, atlikti konkrečią atitikties vertinimo veiklą;
15) L kategorijos transporto priemonės sukabinimo įtaisas- visos dalys ir įtaisai, sumontuoti ant transporto priemonės rėmų, atraminių kėbulo dalių ir važiuoklės taip, kad velkančioji ir velkamoji transporto priemonė yra sujungiamos viena su kita, taip pat pritvirtintos arba nuimamos dalys, naudojamos sukabinimo įtaisams pritvirtinti, reguliuoti arba eksploatuoti;
16) rutulinis sukabinimo įtaisas ir vilkimo mentė- sukabinimo įtaisas, kurį sudaro prie L kategorijos transporto priemonės pritvirtinti rutulinis įtaisas ir mentė, prie kurių sukabinimo galvute prikabinama priekaba;
17) sukabinimo galvutė- prie priekabos grąžulo pritvirtintas mechaninis sujungimo įtaisas, prijungiamas prie L kategorijos transporto priemonės rutulinio sukabinimo įtaiso;
18) sukabinimo taškas- prie velkamos transporto priemonės pritvirtinto sukabintuvo sujungimas su prie velkančios transporto priemonės pritvirtintu sukabintuvu;
19) pagalbinis sukabintuvas- sujungimo įtaisas, kuriuo užtikrinama, kad atsijungus pagrindiniam sukabinimo įtaisui priekaba liks sujungta su velkančia transporto priemone ir kad priekabą vis dar būtų galima šiek tiek valdyti;
20) plokštės kraštas- plokštės kontūrai, kurie, jei būtų lygūs ir stačiakampio formos, turėtų keturis aiškiai atskiriamus kraštus, o bendras medžiagos storis neviršytų 10 mm;
21) atrama- bet kuri iškyša arba dalis, kuri atrodo esanti apvali arba beveik apvali, įskaitant varžtų ir sraigtų galvutes, kurios bendras skersmuo palyginti pastovus ir kurios galas yra laisvas ir gali būti liečiamas;
22) tinklelio dydis- viename tinklelio (linijiniame) colyje esančių akučių skaičius;
23) krovininė platforma- prie L kategorijos transporto priemonės pritvirtinta platforma kroviniams vežti;
24) standartinė įranga- bazinė transporto priemonės konfigūracija, kai transporto priemonėje įrengti visi elementai, reikalaujami pagal Reglamento (ES) Nr. 168/2013 II priede nurodytus norminius aktus, įskaitant visus elementus, kurie įrengti be papildomų konfigūracijos ar įrangos lygio specifikacijų;
25) pasirenkama įranga- standartinei įrangai nepriklausantys elementai, kuriuos gamintojas savo nuožiūra gali sumontuoti transporto priemonėje;
26) pasirenkamos įrangos masė- įrangos, kuri, neskaitant standartinės įrangos, gali būti įrengta transporto priemonėje pagal gamintojo specifikacijas, masė;
27) sukabinimo masė- sukabinimo įtaiso ir dalių, reikalingų tam įtaisui pritvirtinti prie transporto priemonės, masė;
28) didžiausia techniškai leidžiama masė sukabinimo taške- masė, kuri atitinka didžiausią leidžiamą statinę vertikalią apkrovą velkančiosios transporto priemonės sukabinimo taške (S ar U vertė) atsižvelgiant į sukabinimo įtaiso ir velkančiosios transporto priemonės konstrukcines savybes;
29) faktinė masė- parengtos eksploatuoti transporto priemonės, kaip nurodyta Reglamento (ES) Nr. 168/2013 5 straipsnyje, masė, pridėjus vairuotojo svorį (75 kg), alternatyvių degalų talpyklos (jei yra) masę ir atskiroje transporto priemonėje įrengtos pasirenkamos įrangos masę;
30) didžiausia techniškai leidžiama pakrautos transporto priemonės masė (M)- didžiausia masė, priskiriama transporto priemonei remiantis jos konstrukcinėmis savybėmis ir numatytą eksploataciją;
31) didžiausia techniškai leidžiama velkamoji masė (TM)- didžiausia masė, kurią gali vilkti velkančioji transporto priemonė;
32) ašis- bendra dviejų ar daugiau varomųjų ar laisvai besisukančių ratų, sudarančių vieną ar daugiau ratų junginį ir esančių toje pačioje plokštumoje, kuri statmena išilginei transporto priemonės centrinei linijai, sukimosi ašis;
33) didžiausia techniškai leidžiama ašiai tenkanti masė- masė, atitinkanti didžiausią leidžiamą statinę vertikalią apkrovą, kuria ašies ratai veikia žemės paviršių, atsižvelgiant į ašies ir transporto priemonės konstrukcines savybes ir numatytą eksploataciją;
34) naudingoji krovinio masė- skirtumas tarp didžiausios techniškai leidžiamos pakrautos transporto priemonės masės ir faktinės transporto priemonės masės;
35) išilginė plokštuma- vertikali plokštuma, lygiagreti transporto priemonės, važiuojančios tiesiai į priekį, krypčiai;
36) išmetamųjų teršalų kontrolės sistema- elektroninis variklio valdiklis ir kiekviena dujų išmetimo arba garavimo sistemoje esanti sudedamoji su išmetamųjų teršalų kiekiu susijusi dalis, tam valdikliui teikianti įvesties duomenis arba iš jo gaunanti išvesties duomenis;
37) trikčių indikatorius (MI)- regimasis arba girdimasis indikatorius, kuris transporto priemonės vairuotojui aiškiai praneša apie triktis, kaip nurodyta Reglamento (ES) Nr. 168/2013 21 straipsnyje;
38) triktis- sudedamosios dalies arba sistemos gedimas, dėl kurio padidėjęs transporto išmetamų teršalų lygis viršytų Reglamento (ES) Nr. 168/2013 VI priede nustatytas OBD ribas, arba įsijungia bet koks veikimo režimas, dėl kurio gerokai sumažėja variklio sukimo momentas, arba OBD sistema neatitinka pagrindinių XII priede nustatytų stebėjimo reikalavimų;
39) antrinis oras- siurbliu, oro vožtuvu ar kitomis priemonėmis į išmetamųjų dujų sistemą leidžiamas oras, kad būtų pagerinta išmetamųjų dujų sraute esančių HC ir CO oksidacija;
40) uždegimo pertrūkis- degimo stoka priverstinio uždegimo variklio cilindre dėl to, kad nėra kibirkšties, dėl netinkamo degalų dozavimo, mažo slėgio arba dėl kokios nors kitos priežasties;
41) I tipo bandymas- važiavimo ciklas, taikomas patvirtinimams, atsižvelgiant į išmetamųjų teršalų kiekį;
42) važiavimo ciklas- bandymo ciklas, sudarytas iš variklio paleidimo, važiavimo režimo, kai nustatoma triktis, jeigu tokia būtų, ir variklio išjungimo;
43) įšilimo ciklas- toks transporto priemonės veikimas, kai aušinimo skysčio temperatūra po variklio paleidimo padidėja bent 22 K ir pasiekia bent 343,2 K (70 °C) temperatūrą;
44) degalų tiekimo reguliavimas- tai pagrindinio degalų tiekimo režimo reguliavimas taikant grįžtamąjį ryšį;
45) trumpalaikis degalų tiekimo reguliavimas- pagrindinio degalų tiekimo režimo dinaminis arba momentinis reguliavimas;
46) ilgalaikis degalų tiekimo reguliavimas- tai, palyginti su trumpalaikiu, laipsniškai atliekamas degalų dozavimo reguliavimas, kuriuo kompensuojami ilgainiui atsirandantys transporto priemonės skirtumai ir laipsniškai susidarantys pokyčiai;
47) apskaičiuotoji apkrovos vertė- šia verte nurodomas einamasis oro srautas, padalytas iš didžiausio srauto, kai didžiausias oro srautas yra patikslintas atsižvelgiant į aukštį virš jūros lygio, jeigu tas aukštis žinomas. Ši apibrėžtis pateikia nedimensinį skaičių, kuris varikliui nėra būdingas ir kuris aptarnaujančiam darbuotojui nurodo panaudojamą variklio galios dalį (kai droselinė sklendė atsklęsta iki galo);
48) nuolatinis numatytasis išmetamų teršalų kiekio režimas- tai atvejis, kai variklio valdiklis nuolat persijungia į tokį veikimo režimą, kurį taikant valdikliui nebūtina gauti įvesties duomenų iš sugedusio komponento arba sistemos, jeigu dėl to sugedusio komponento arba sistemos padidėjęs transporto priemonės išmetamų teršalų lygis viršytų Reglamento (ES) Nr. 168/2013 VI priedo B skirsnyje nustatytas ribas;
49) galios mažinimo įrenginys- variklio galią transporto priemonėje įrengtiems pagalbiniams įtaisams tiekiantis įtaisas;
50) prieiga prie OBD sistemos- prieiga prie visų su išmetamaisiais teršalais susijusių ir saugai svarbių OBD duomenų, įskaitant visus su aplinkosauga arba funkcine sauga susijusių transporto priemonės sudedamųjų dalių patikrai, gedimų nustatymui, techninei priežiūrai arba remontui būtinus gedimų kodus, per nuosekliąją standartinės diagnostinės jungties sąsają (pagal XII priedo 1 priedėlio 3.12 punktą);
51) neribota prieiga prie OBD sistemos-
a)
nuo prieigos kodo, kurį galima gauti tik iš gamintojo, arba panašaus įtaiso nepriklausanti prieiga, arba
b)
prieiga, leidžianti gautus duomenis įvertinti be jokios specialios dekodavimo informacijos, jeigu ta informacija pati nėra standartizuota.
52) standartizuoti duomenys- visa duomenų srauto informacija, įskaitant visus gedimo kodus, pateikiama tik pagal pramonės standartus, remiantis tuo, kad jos formatas ir leidžiamos parinktys yra aiškiai apibrėžtos, siekiant L kategorijos transporto priemonių gamybos šakoje garantuoti didžiausią suderinimo lygį, ir tokią informaciją aiškiai leidžia naudoti šis reglamentas;
53) trūkumas- transporto priemonės OBD sistemų atžvilgiu tai padėtis, kai ne daugiau kaip dviejų stebimų atskirų komponentų ar sistemų laikinos arba nuolatinės veikimo charakteristikos blogina paprastai veiksmingą OBD atliekamą tų komponentų ar sistemų stebėseną arba komponentai ar sistemos neatitinka visų kitų išsamių OBD taikomų reikalavimų;
54) varymo sistemos sukimo momento žymus sumažinimas- varomosios jėgos sukimo momentas, ne didesnis kaip 90 % sukimo momento įprastiniu veikimo režimu;
55) reljefinio tinklelio paviršius- iš vienodai, ne didesniu kaip 15 mm atstumu viena nuo kitos išdėstytų tam tikros formos (apvalios, ovalo, rombo, stačiakampio ar kvadrato) skylučių sudarytas paviršius;
56) grotelių paviršius- ne didesniu kaip 15 mm atstumu tolygiai vienas nuo kito išdėstytų strypų sudarytas paviršius;
57) vardinis paviršius- teoriškai geometrijos atžvilgiu nepriekaištingas paviršius, neatsižvelgiant į paviršiaus nelygumus, pvz., iškyšas ar įlinkius;
58) pokrypis- kampinio nuokrypio nuo vertikaliosios plokštumos laipsnis;
59) klientui pritaikytas pakeitimas- bet koks transporto priemonės, sistemos, komponento arba atskiro techninio mazgo pakeitimas, kuris daromas konkrečiu kliento prašymu ir turi būti patvirtinamas;
60) perkelta sistema- Reglamento (ES) Nr. 168/2013 3 straipsnio 15 dalyje apibrėžta sistema, perkelta iš seno tipo transporto priemonės į naujo tipo transporto priemonę;
61) stovas- prie transporto priemonės tvirtai pritvirtintas įtaisas, galintis laikyti be priežiūros paliktą transporto priemonę stovėjimo padėtyje;
62) atraminis stovas- stovas, kuris, jį prailginus arba atlenkus, remia transporto priemonę tik iš vienos pusės, kai abu jos ratai liečiasi su pagrindu;
63) centrinis stovas- stovas, kuris, jį atlenkus į eksploatacinę padėtį, laiko transporto priemonę, jai vienu ar keletu taškų remiantis į pagrindą abiejose transporto priemonės vidurio išilginės plokštumos pusėse;
64) skersinis pakrypimas- procentais išreikštas faktinio atramos paviršiaus šoninis nuolydis, kai transporto priemonės vidurio išilginės plokštumos ir atramos paviršiaus susikirtimas sudaro statmenį su maksimalaus nuolydžio linija;
65) išilginis pakrypimas- procentais išreikštas faktinio atramos paviršiaus išilginis nuolydis, kai transporto priemonės vidurio išilginė plokštuma yra lygiagreti maksimalaus nuolydžio linijai;
66) stovo eksploatacinė padėtis- prailginto arba atlenkto stovo padėtis, kurioje jis turi būti stovint;
67) stovo neeksploatacinė padėtis- sutrumpinto arba užlenkto stovo padėtis, kurioje jis turi būti važiuojant.
II SKYRIUS
SU TRANSPORTO PRIEMONE SUSIJUSIOS GAMINTOJO PRIEVOLĖS
3 straipsnis
Su transporto priemonės konstrukcija susiję montavimo ir įrodymo reikalavimai
1. Gamintojai, norėdami laikytis Reglamento (ES) Nr. 168/2013 18 straipsnyje ir II priede nustatytų transporto priemonės konstrukcijos reikalavimų, L kategorijos transporto priemonėse įrengia funkcinei saugai bei aplinkosaugai įtakos turinčias sistemas, komponentus ir atskirus techninius mazgus, suprojektuotus, sukonstruotus ir surinktus taip, kad įprastai naudojama ir laikantis gamintojo nurodymų prižiūrima transporto priemonė atitiktų išsamius techninius reikalavimus ir bandymų procedūras.
2. Pagal 6-20 straipsnius gamintojai fiziniais įrodomaisiais bandymais patvirtinimo institucijai įrodo, kad Sąjungoje rinkai tiekiamos, registruojamos ar pradedamos eksploatuoti L kategorijos transporto priemonės atitinka Reglamento (ES) Nr. 168/2013 III skyriuje nustatytus transporto priemonės konstrukcijos reikalavimus, taip pat šio reglamento 6-20 straipsniuose nustatytus išsamius techninius reikalavimus ir bandymų procedūras.
3. Gamintojai užtikrina, kad Sąjungoje rinkai tiekiamos ar pradedamos eksploatuoti atsarginės dalys ir įranga atitinka susijusius Reglamento (ES) Nr. 168/2013 reikalavimus, kaip nustatyta pagal šiame reglamente nurodytus išsamius techninius reikalavimus ir bandymų procedūras. Patvirtinta L kategorijos transporto priemonė, kurioje sumontuota tokia atsarginė dalis ar įranga, atitinka tokius pačius bandymų reikalavimus ir veiksmingumo ribines vertes, kaip ir transporto priemonė, kurioje sumontuota originali dalis ar įranga, atitinkanti Reglamento (ES) Nr. 168/2013 22 straipsnio 2 dalyje, taip pat 23 ir 24 straipsniuose nustatytus ir mažesnius patvarumo reikalavimus.
4. Gamintojai taip pat užtikrina, kad tipo patvirtinimo procedūros gamybos atitikčiai patikrinti būtų atliekamos laikantis išsamių transporto priemonės konstrukcijos reikalavimų, nustatytų Reglamento (ES) Nr. 168/2013 33 straipsnyje, ir išsamių šio reglamento techninių reikalavimų.
5. Kai taikoma, gamintojai patvirtinimo institucijai pateikia aprašą priemonių, kurių imtasi siekiant užtikrinti, kad nebūtų galima neteisėtai pakeisti galios pavaros valdymo sistemos, įskaitant išmetamųjų teršalų ir funkcinės saugos valdymo kompiuterius.
4 straipsnis
JT EEK taisyklių taikymas
1. Patvirtinant tipą taikomos šio reglamento I priede nurodytos JT EEK taisyklės ir jų pakeitimai.
2. Transporto priemonės, kurių didžiausias projektinis greitis ne didesnis kaip 25 km/h, atitinka visus JT EEK taisyklėse nustatytus susijusius reikalavimus, taikomus transporto priemonėms, kurių didžiausias projektinis greitis didesnis nei 25 km/h.
3. JT EEK taisyklėse nurodytos transporto priemonių kategorijos L1, L2, L3, L4, L5, L6 ir L7 laikomos atitinkančiomis pagal šį reglamentą nurodytas transporto priemonių kategorijas L1e, L2e, L3e, L4e, L5e, L6e ir L7e, įskaitant visas pakategores.
5 straipsnis
Transporto priemonės konstrukcijos reikalavimų ir bandymų procedūrų techninės specifikacijos
1. Transporto priemonės konstrukcijos bandymų procedūros atliekamos laikantis šiame reglamente nustatytų bandymų reikalavimų.
2. Bandymų procedūras atlieka ar stebi patvirtinimo institucija arba patvirtinimo institucijos įgaliojimu - techninė tarnyba.
3. Matavimų metodai ir bandymų rezultatai patvirtinimo institucijai pateikiami Reglamento (ES) Nr. 168/2013 32 straipsnio 1 dalyje nustatytos formos bandymų protokole.
6 straipsnis
Apsaugos nuo neteisėto galios pavaros keitimo priemonių (priemonės nuo neteisėto keitimo) reikalavimai
Reglamento (ES) Nr. 168/2013 II priedo C1 punkte nurodytoms apsaugos nuo neteisėto galios pavaros keitimo priemonėms (priemonėms nuo neteisėto keitimo) taikomos bandymų procedūros vykdomos ir atitiktis reikalavimams tikrinama pagal šio reglamento II priedą.
7 straipsnis
Tipo patvirtinimo procedūrų tvarkos reikalavimai
Reglamento (ES) Nr. 168/2013 II priedo C2 punkte nurodytoms tipo patvirtinimo procedūroms taikomos bandymų procedūros vykdomos ir atitiktis reikalavimams tikrinama pagal šio reglamento III priedą.
8 straipsnis
Gamybos atitikties reikalavimai
Reglamento (ES) Nr. 168/2013 II priedo C3 punkte nurodytai gamybos atitikčiai taikomos bandymų procedūros vykdomos ir atitiktis reikalavimams tikrinama pagal šio reglamento IV priedą.
9 straipsnis
Sukabinimo įtaisų ir prikabintuvų reikalavimai
Reglamento (ES) Nr. 168/2013 II priedo C4 punkte nurodytiems sukabinimo įtaisams ir prikabintuvams taikomos bandymų procedūros vykdomos ir atitiktis reikalavimams tikrinama pagal šio reglamento V priedą.
10 straipsnis
Apsaugos nuo neteisėto pasinaudojimo įtaisų reikalavimai
Reglamento (ES) Nr. 168/2013 II priedo C5 punkte nurodytiems apsaugos nuo neteisėto pasinaudojimo įtaisams taikomos bandymų procedūros vykdomos ir atitiktis reikalavimams tikrinama pagal šio reglamento VI priedą.
11 straipsnis
Elektromagnetinio suderinamumo (EMS) reikalavimai
Reglamento (ES) Nr. 168/2013 II priedo C6 punkte nurodytam elektromagnetiniam suderinamumui (EMS) taikomos bandymų procedūros vykdomos ir atitiktis reikalavimams tikrinama pagal šio reglamento VII priedą.
12 straipsnis
Išorinių iškyšų reikalavimai
Reglamento (ES) Nr. 168/2013 II priedo C7 punkte nurodytoms išorinėms iškyšoms taikomos bandymų procedūros vykdomos ir atitiktis reikalavimams tikrinama pagal šio reglamento VIII priedą.
13 straipsnis
Degalų talpyklų reikalavimai
Reglamento (ES) Nr. 168/2013 II priedo C8 punkte nurodytoms degalų talpykloms taikomos bandymų procedūros vykdomos ir atitiktis reikalavimams tikrinama pagal šio reglamento IX priedą.
14 straipsnis
Krovos platformų reikalavimai
Reglamento (ES) Nr. 168/2013 II priedo C9 punkte nurodytoms krovininėms platformoms taikomos bandymų procedūros vykdomos ir atitiktis reikalavimams tikrinama pagal šio reglamento X priedą.
15 straipsnis
Masės ir matmenų reikalavimai
Reglamento (ES) Nr. 168/2013 II priedo C10 punkte nurodytiems masei ir matmenims taikomos bandymų procedūros vykdomos ir atitiktis reikalavimams tikrinama pagal šio reglamento XI priedą.
16 straipsnis
Funkcinės transporto priemonės diagnostikos sistemos reikalavimai
Reglamento (ES) Nr. 168/2013 II priedo C11 punkte nurodytai funkcinei transporto priemonės diagnostikos sistemai taikomos bandymų procedūros vykdomos ir atitiktis reikalavimams tikrinama pagal šio reglamento XII priedą.
17 straipsnis
Keleivių ranktūrių ir pakojų reikalavimai
Reglamento (ES) Nr. 168/2013 II priedo C12 punkte nurodytiems keleivių ranktūriams ir pakojoms taikomos bandymų procedūros vykdomos ir atitiktis reikalavimams tikrinama pagal šio reglamento XIII priedą.
18 straipsnis
Valstybinio numerio ženklo tvirtinimo vietos reikalavimai
Reglamento (ES) Nr. 168/2013 II priedo C13 punkte nurodytai valstybinio numerio ženklo tvirtinimo vietai taikomos bandymų procedūros vykdomos ir atitiktis reikalavimams tikrinama pagal šio reglamento XIV priedą.
19 straipsnis
Prieigos prie transporto priemonės remonto ir techninės priežiūros informacijos reikalavimai
Reglamento (ES) Nr. 168/2013 II priedo C14 punkte nurodytai prieigai prie transporto priemonės remonto ir techninės priežiūros informacijos taikomos bandymų procedūros vykdomos ir atitiktis reikalavimams tikrinama pagal šio reglamento XV priedą.
20 straipsnis
Stovų reikalavimai
Reglamento (ES) Nr. 168/2013 II priedo C15 punkte nurodytiems stovams taikomos bandymų procedūros vykdomos ir atitiktis reikalavimams tikrinama pagal šio reglamento XVI priedą.
III SKYRIUS
SU TECHNINĖMIS TARNYBOMIS SUSIJUSIOS PRIEVOLĖS IR REIKALAVIMAI
21 straipsnis
Techninių tarnybų veiklos standartai ir vertinimo tvarka
Techninės tarnybos turi laikytis Reglamento (ES) Nr. 168/2013 II priedo C16 punkte nurodytų veiklos standartų ir jų vertinimo procedūros, o atitiktis tikrinama pagal šio reglamento XVII priedą.
22 straipsnis
Leidimas atlikti savarankiškus bandymus
Reglamento (ES) Nr. 168/2013 64 straipsnio 1 dalyje nurodyti savarankiški bandymai vidaus techninių tarnybų atliekami tik jei tai leidžiama pagal šio reglamento III priedą.
IV SKYRIUS
VALSTYBIŲ NARIŲ PRIEVOLĖS
23 straipsnis
Transporto priemonių, sistemų, komponentų ir atskirų techninių mazgų tipo patvirtinimas
Pagal Reglamento (ES) Nr. 168/2013 18, 25 ir 33 straipsnius, nuo to reglamento IV priede nustatytų datų nacionalinės institucijos, taikydamos Reglamento (ES) Nr. 168/2013 43 straipsnio 1 dalį, laiko Reglamento (ES) Nr. 168/2013 ir šio reglamento nuostatų neatitinkančių naujų transporto priemonių atitikties sertifikatus nebegaliojančiais ir dėl su išmetamaisiais teršalais, degalų ar energijos sunaudojimu arba su taikomais funkcinės saugos ar transporto priemonės konstrukcijos reikalavimais susijusių priežasčių draudžia tokias transporto priemones tiekti rinkai, registruoti ar pradėti eksploatuoti.
V SKYRIUS
BAIGIAMOSIOS NUOSTATOS
24 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2016 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. lapkričio 21 d.

Labels: 7
8